b'\n_START_ARTICLE_\nOleg Tverdohleb\n_START_SECTION_\nKariera\n_START_PARAGRAPH_\nV atletskih krogih je Tverdohleb nase prvi\xc4\x8d opozoril na Poletni univerzijadi 1991 v Sheffieldu, na kateri je zasedel 3. mesto. Ta uvrstitev mu je prinesla mesto v odpravi na Poletne olimpijske igre 1992 v Barcelono, kjer je kot \xc4\x8dlan zdru\xc5\xbeene ekipe zastopal barve Skupnosti neodvisnih dr\xc5\xbeav. V teku na 400 m se je najprej \xc5\xa1ele po \xc4\x8dasu prebil skozi sito kvalifikacij (s \xc4\x8dasom 48.68 je v svoji kvalifikacijski skupini zasedel tretje mesto), zatem pa si je v polfinalu kljub slab\xc5\xa1emu \xc4\x8dasu (49.11) brez te\xc5\xbeav pritekel mesto v finalu. Tam je nato \xc5\xa1e izbolj\xc5\xa1al svoj kvalifikacijski dose\xc5\xbeek (48.63), a je to zadostovalo le za 6. mesto. Olimpijski prvak je s svetovnim rekordom postal Ameri\xc4\x8dan Kevin Young (46.78), Tverdohlebu pa je do tretjega mesta in olimpijskega brona zmanjkala skoraj sekunda - tretji je bil s \xc4\x8dasom 47.82 Britanec Kriss Akabusi._NEWLINE_Tverdohleb se je iger udele\xc5\xbeil \xc5\xa1e kot \xc4\x8dlan \xc5\xa1tafete 4x400 m, ki pa je z nastopi zaklju\xc4\x8dila \xc5\xbee v kvalifikacijah. S \xc4\x8dasom 3:05.59 je za ve\xc4\x8d kot pet sekund zaostala za finalom in v svoji kvalifikacijski skupini zasedla 5. mesto. Istega leta je Tverdohleb sodeloval \xc5\xa1e na Svetovnem atletskem pokalu v Havani in na 400 m z ovirami zasedel 5. mesto. Leta 1993 je nastopil na svojem prvem Svetovnem prvenstvu in v nem\xc5\xa1kem Stuttgartu osvojil kon\xc4\x8dno \xc5\xa1esto mesto. Svetovni prvak je postal v tistem \xc4\x8dasu nepremagljivi Ameri\xc4\x8dan Young (47.18), Tverdohleb pa je dosegel \xc4\x8das 48.72 in v finalu prehitel le Ameri\xc4\x8dana Derricka Adkinsa in Kenijca Barnabasa Kinyora._NEWLINE_Vrhunec svoje atletske kariere je Tverdohleb do\xc5\xbeivel avgusta 1994, ko je v finskih Helsinkih postal evropski prvak. Po prvem mestu v svoji kvalifikacijski skupini (49.20) je v polfinalu s \xc4\x8dasom 49.00 zaostal le za Francozom St\xc3\xa9phanom Diaganajem (48.47). V finalu je Tverdohleb svoj polfinalni \xc4\x8das popravil za skoraj sekundo (48.06) in pred \xc5\xa0vedom Svenom Nylanderjem in Francozom Diaganajem slavil svojo prvo zmago na mednarodnih tekmovanjih. S \xc4\x8dasom 48.06 je Tverdohleb postavil tudi svoj osebni rekord. Odli\xc4\x8den dose\xc5\xbeek z Evropskega prvenstva je Tverdohlebu omogo\xc4\x8dil vnovi\xc4\x8den nastop na Svetovnem atletskem pokalu, na katerem je v dresu evropske selekcije zasedel drugo mesto. Zaostal je le za zambijskim atletom, in tekmovalcem afri\xc5\xa1ke selekcije, Samuelom Matetejem._NEWLINE_Septembra 1995 ga je med popravljanjem elektri\xc4\x8dne napeljave v hi\xc5\xa1i star\xc5\xa1ev stresel elektri\xc4\x8dni udar in mu vzel \xc5\xbeivljenje.'